
_START_ARTICLE_
Rialtobroen
_START_PARAGRAPH_
Rialtobroen (italiensk: Ponte di Rialto) er den ældste af de fire broer over Canal Grande i Venedig i Italien.
_START_SECTION_
Pengebroen
_START_PARAGRAPH_
Den første spæde start på en fodgængerbro over Canal Grande var en pontonbro, der blev anlagt i 1181. Den hed Ponte della Moneta (Pengebroen), sandsynligvis fordi Venedigs mønter blev slået ved broens østende.
_START_SECTION_
De første Rialto-broer
_START_PARAGRAPH_
Udviklingen og vigtigheden af Rialto-markedet på østbredden af Canal Grande var med til at intensivere trafikken på den flydende pontonbro, så den blev i 1255 erstattet af en træbro. Den var bygget som to skråtstillede ramper, der mødtes i en bevægelig central sektion, som kunne hæves før passage af høje skibe. Den nære forbindelse til Rialto-markedet medførte en navneændring af broen. I løbet af det 15. århundrede blev der opstillet to rækker af småbutikker på broen, og huslejen fra disse var med til at betale for broens vedligeholdelse._NEWLINE_Og vedligeholdelse var vigtigt for træbroen. Den brændte delvist under en opstand i 1310. I 1444 styrtede broen sammen under vægten af tilskuerne, der overværede en bådparade på Canal Grande, og efter atter at være rejst skete det samme igen i 1524.
_START_SECTION_
Kampestensbroen
_START_PARAGRAPH_
Ideen til en genopførelse af broen, men denne gang i sten, blev første gang luftet i 1503. Utallige projekter og tegninger blev præsenteret i de følgende årtier. I 1551 bad myndighederne om forslag til en ny Rialtobro i sten. Planer og skitser kom fra flere kendte arkitekter, men alle baserede sig på en klassisk konstruktion med flere brofag, hvilende på bropiller i kanalen. Palladio og Michelangelo kom med designforslag til en ny bro._NEWLINE_Det endelige og godkendte forslag til en kampestensbro i ét fag kom fra Antonio da Ponte. Hans bro stod færdig i 1591. Den svarede i vid udstrækning til den træbro, som den afløste. Der er to skrå fag, der ender i en central portal. På hver side af denne portal er de to skrå ramper udstyret med små butikker._NEWLINE_Rialtobroens lette konstruktion fik snart andre arkitekter til at forudsige en snarlig kollaps af broen. Broens fortsatte eksistens har dog gjort kritikken til skamme, og Rialtobroen er den dag i dag et arkitektonisk ikon for hele Venedig.